เอกสารแนบท้าย 3

วันที่ 28 กุมภาพันธ์ พ.ศ. 2549

คณะกรรมการบริษัท

บริษัท โนเบิล ดีเวลลอปเมนท์ จำกัด (มหาชน)

ชั้น 19 อาคารต้นสน ทาว์เวอร์

เลขที่ 900 ถนนเพลินจิต

ปทุมวัน กรุงเทพฯ 10330

เรื่อง ระบบการควบคุมภายใน

เรียน คณะกรรมการบริษัท โนเบิล ดีเวลลอปเมนท์ จำกัด (มหาชน)

ในการวางแผนและการปฏิบัติงานตรวจสอบงบการเงินของบริษัท โนเบิล ดีเวลลอปเมนท์ จำกัด
(มหาชน) สำหรับปีสิ้นสุดวันที่ 31 ธันวาคม พ.ศ. 2548
ข้าพเจ้าได้ทำความเข้าใจเกี่ยวกับระบบการควบคุมภายในของบริษัทโดยมีวัตถุประสงค์เพื่อกำหนดลักษณะ
ระยะเวลา
และขอบเขตของวิธีการตรวจสอบที่จะใช้ในการรวบรวมหลักฐานเพื่อแสดงความเห็นต่องบการเงิน
มิใช่เพื่อวัตถุประสงค์ในการแสดงความเห็นเกี่ยวกับระบบการควบคุมภายใน

ฝ่ายบริหารของบริษัท โนเบิล ดีเวลลอปเมนท์ จำกัด (มหาชน)
มีความรับผิดชอบในการจัดให้มีนโยบายและวิธีการปฏิบัติเกี่ยวกับระบบการควบคุมภายใน
เพื่อช่วยให้บรรลุวัตถุประสงค์ของผู้บริหารที่จะให้เกิดความมั่นใจเท่าที่จะสามารถทำให้การดำเนินธุรกิจเป็นไปอย่างมีระเบียบและมีประสิทธิภาพ
ซึ่งรวมถึงการปฏิบัติตามนโยบายของผู้บริหาร การป้องกันรักษาทรัพย์สิน
การป้องกันและการตรวจพบทุจริตและข้อผิดพลาด ความถูกต้องและครบถ้วนของการบันทึกบัญชี
และการจัดทำข้อมูลทางการเงินที่เชื่อถือได้อย่างทันเวลา

เนื่องจากระบบการควบคุมภายในมีข้อจำกัดสืบเนื่อง ดังนั้น
ข้อผิดพลาดและรายการผิดปกติอาจเกิดขึ้น ซึ่งระบบไม่สามารถตรวจพบได้
นอกจากนี้การประเมินระบบการควบคุมภายในว่ายังเพียงพอสำหรับอนาคตหรือไม่นั้น
วิธีการควบคุมภายในดังกล่าวมีความเสี่ยงว่าอาจไม่เพียงพอ
เนื่องจากสถานการณ์ในอนาคตที่เปลี่ยนแปลงไปหรือประสิทธิผลของการออกแบบ
นโยบายและวิธีการปฏิบัติเกี่ยวกับระบบการควบคุมภายในอาจบกพร่อง

อย่างไรก็ตามจากการพิจารณาระบบการควบคุมภายในดังกล่าว ข้าพเจ้ามิได้พบสถานการณ์ใด ๆ
เกี่ยวกับการควบคุมภายในของบริษัท
ซึ่งข้าพเจ้าพิจารณาแล้วเห็นว่าเป็นจุดอ่อนที่มีสาระสำคัญตามมาตรฐานการสอบบัญชีหมวดรหัส 400 –
การประเมินความเสี่ยงในการสอบบัญชีกับการควบคุมภายใน
จุดอ่อนที่มีสาระสำคัญตามที่กล่าวถึงในมาตรฐานการสอบบัญชีดังกล่าว
หมายถึงจุดอ่อนในระบบการควบคุมภายในที่อาจมีผลกระทบที่เป็นสาระสำคัญต่องบการเงิน

รายงานฉบับนี้ออกเพื่อใช้เป็นข้อมูลสำหรับคณะกรรมการตรวจสอบ คณะกรรมการและผู้บริหารของ
บริษัท โนเบิล ดีเวลลอปเมนท์ จำกัด (มหาชน)
และคณะกรรมการตลาดหลักทรัพย์แห่งประเทศไทยเพื่อใช้เป็นหลักฐานประกอบแบบ 56-1 เท่านั้น
จึงไม่เหมาะสมที่จะนำไปใช้เพื่อวัตถุประสงค์อื่น

ขอแสดงความนับถือ

บุญมี งดงามวงศ์

ผู้สอบบัญชีรับอนุญาต เลขที่ 3673

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

เอกสารแนบท้าย 4

รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท โนเบิล ดีเวลลอปเมนท์ จำกัด (มหาชน)
ประกอบด้วยกรรมการอิสระจำนวน 3 ท่าน โดยมีนางบุญเพิ่ม เจียมธีระนาถ
เป็นประธานกรรมการตรวจสอบ นายณรงค์ เตชะไชยวงศ์ และนายสุรเชษฐ์ สุบุญสันธ์
เป็นกรรมการตรวจสอบ

ในปี 2548 คณะกรรมการตรวจสอบมีการประชุมรวมทั้งหมด 5 ครั้ง
เพื่อตรวจตราและกำกับดูแลกิจการ ตามขอบเขต หน้าที่และความรับผิดชอบที่ได้รับมอบหมาย
และรายงานต่อคณะกรรมการบริษัท
รวมถึงได้มีการประชุมร่วมกับฝ่ายตรวจสอบภายในและผู้สอบบัญชีภายนอกของบริษัท

คณะกรรมการตรวจสอบได้ประชุมหารือเพื่อทราบข้อสังเกตและแลกเปลี่ยนความคิดเห็น
กับผู้สอบบัญชีของบริษัท คือ บริษัท ไพร้ซวอเตอร์เฮาส์คูเปอร์ส เอบีเอเอส จำกัด
เพื่อประเมินคุณภาพและความถูกต้องของงบการเงินรายไตรมาสและงบการเงินประจำปีที่จัดทำโดยฝ่ายบริหาร
ตลอดจนประเมินประสิทธิผล ความเพียงพอของระบบการควบคุมภายในของบริษัท
อันจะมีผลต่อความถูกต้องและความน่าเชื่อถือของงบการเงิน
รวมทั้งเพื่อประเมินความเพียงพอของการเปิดเผยรายการที่มีนัยสำคัญอันอาจมีผลกระทบต่อฐานะการเงินและผลการดำเนินงานของบริษัท
โดยเฉพาะอย่างยิ่งการเปิดเผยข้อมูลในงบการเงินกรณีรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความครบถ้วนและถูกต้อง
สำหรับการประชุมร่วมกับฝ่ายตรวจสอบภายในของบริษัท
เป็นการประชุมเพื่อรับทราบผลการตรวจสอบและประเมินระบบการควบคุมภายในของบริษัท
รวมถึงข้อเสนอแนะเพื่อปรับปรุงระบบการควบคุมภายในให้มีความเหมาะสม และมีประสิทธิภาพยิ่งขึ้น

จากการปฏิบัติหน้าที่ตามขอบเขตและความรับผิดชอบของคณะกรรมการตรวจสอบ
พร้อมทั้งประชุมหารือร่วมกับผู้สอบบัญชีของบริษัท และการเข้าร่วมประชุมคณะกรรมการบริษัท
คณะกรรมการตรวจสอบไม่พบรายการใดที่มีนัยสำคัญ
ที่อาจมีผลกระทบต่อฐานะการเงินและผลการดำเนินงาน
รวมถึงไม่พบสถานการณ์ใดที่เกี่ยวกับระบบการควบคุมภายในที่เป็นจุดอ่อนอย่างมีสาระสำคัญที่จะกระทบถึงความถูกต้องและความน่าเชื่อถือของงบการเงินของบริษัท

  (นางบุญเพิ่ม เจียมธีระนาถ)

ประธานกรรมการตรวจสอบ

  28 กุมภาพันธ์ 2549